Birgitte Bergman (KF), 2025-01-22:
Tak, formand.
I Det Konservative Folkeparti går vi op i, at familierne kan få fleksibilitet til at skabe den bedste hverdag for sig selv.
Selv om der kan være juridiske problemstillinger, når en familie ikke består af en far og en mor, er vi nødt til at tænke på barnets tarv, og i forslaget om at give ret til fire juridiske forældre er barnets tarv gået tabt.
Individets og familiens ret til at bestemme over sig selv og deres liv er helt og aldeles afgørende.
Nye og flere forskellige familietyper opstår, men det ændrer ikke på det grundlæggende faktum, at man som barn har to forældre.
Sådan har det nemlig altid været.
Vi har stået her før.
Tilbage i 2019, da Enhedslisten foreslog, at børn skulle have op til fire juridiske forældre, udtalte direktøren for Børns Vilkår, Rasmus Kjeldahl, bl.a., at Børns Vilkår ikke tror, at det er i børnenes interesse, at så mange voksne kan få medbestemmelsesret over vigtige beslutninger, som angår børnenes liv.
Siden da har vi stemt for, da beslutningsforslaget om medfaderskab var til afstemning, for naturligvis skal to fædre have de samme rettigheder som to mødre eller en mor og en far.
Men nøgletallet er to, og der skal ikke være mere end to juridiske forældre i et barns liv, uanset køn.
Et barn kan selvfølgelig have bedsteforældre og papforældre.
Vi ved, at de kan være en uundværlig og vigtig støtte i et barns liv.
Det kan kærlige onkler, tanter og søskende også.
Men man skal kun have to juridiske forældre.
For når man bliver juridisk forælder får man krav og rettigheder i forhold til barnet, og det er jo det, det hele handler om, ikke om barnets tarv.
Der er desværre mange børn, der oplever skilsmisse i familien, og det er rigtig hårdt og tragisk, når det bare er mellem to forældre, men hvad så, når det bliver mellem fire forældre?
Alternativet foreslår, at barnet kun må have to bopæle ved begrænset samværsret ved en eventuel skilsmisse.
Mange forældre kan komme i en juridisk kamp om, hvem der skal være sammen om dem og hvor meget.
Det, som i forvejen er smertefuldt og kompliceret, vil blive mere smertefuldt og kompliceret, og derfor er det uansvarligt at stemme ja til det her spørgsmål, hvis man har hensynet til børnene for øje.
Derudover vil det også have en praktisk indvirkning på en række juridiske problemstillinger, som jeg synes vi skylder hinanden at overveje og diskutere grundigt.
Det gælder en række spørgsmål på det familiære arveretlige område, som jeg synes vi skal have mulighed for at dykke ned i og se de nærmere praktiske konsekvenser af.
Det er mange bedsteforældre et godt eksempel på, og det samme gælder papforældre.
I mange konstellationer spiller de en lige så vigtig og stor rolle, og det ændrer jura ikke på.
Det, juraen ændrer på, er, at flere voksne får krav på barnet, så det handler om de voksne og ikke om barnet.
Derfor kan vi Konservative ikke stemme for det her forslag.
Derfor er vi også åbne over for at undersøge nærmere, hvordan man kan sikre en højere grad af ligestilling i utraditionelle familiekonstellationer.
Men det vigtigste for Det Konservative Folkeparti vil altid være barnets tarv.
Derfor kan vi for nuværende ikke støtte idéen om at skulle have mere end to juridiske forældre.
Det var en lang tale, men jeg havde meget på hjerte.